প্রাক্তন রঞ্জি ক্রিকেটার এবং কোচ অমৃক সিংহ নাগরা মাত্র ৪৯ বছর বয়সে হৃদরোগে আক্রান্ত হয়ে মারা গেলেন। লুধিয়ানার বাবা ইশার সিংহ স্কুলের মাঠে কোচিং করাচ্ছিলেন তিনি। সেখানেই হৃদরোগে আক্রান্ত হন তিনি। তড়িঘড়ি হাসপাতালে নিয়ে যাওয়া হলে মৃত বলে ঘোষণা করা হয়।

এই বিষয়ে অন্যান্য খবর

‘অনাথ’ হয়ে পড়লেন সচিন, বছরের শুরুতেই মারাত্মক দুঃসংবাদ শুনলেন কিংবদন্তি


জাতীয় স্তরের বহু ক্রিকেটার, এমনকি বিষেন সিংহ বেদীও নাগরার মৃত্যুতে শোকপ্রকাশ করেছেন। বেদীকে প্রকাশ্যেই মেন্টর মানতেন অমৃক। নাগরার স্ত্রী ইন্দরজিৎ কউরকে সমবেদনা জানাতে গিয়ে জাতীয় দলের প্রাক্তন অধিনায়ক বলেন, ‘‘কী বলব ভেবে পাচ্ছি না। সবসময়ে তোমাদের পাশে রয়েছি। এই মুহূর্তে ভীষণভাবে নিজেকে অসহায় মনে হচ্ছে।’’
জানা গিয়েছে, ৩১ তারিখে পারলৌকিক ক্রিয়ায় হাজির থাকবেন বেদী। লুধিয়ানা ডিস্ট্রিক্ট ক্রিকেট অ্যাসোসিয়েশনের সভাপতি বিনোদ চিতকারা বলেন, অমৃক সিংহ একজন ডেডিকেটেড কোচ। তাঁর মৃত্যুতে ক্রিকেটের অপূরণীয় ক্ষতি হল।
ক্রিকেট ছেড়ে দেওয়ার পরে কোচিংয়ে আসেন অমৃক সিংহ। বাবা ইশার সিংহ স্কুলে ১৭ বছর ধরে ফিজিক্যাল এডুকেশনের শিক্ষক ছিলেন। তাঁর হাতেই তাইল্যান্ডের জাতীয় দলের ক্রিকেটার সর্বজিৎ সিংহ এবং অস্ট্রেলিয়ান ক্লাব ক্রিকেটার পরমপ্রীত সিংহ উঠে এসেছেন।